Ľ. Mušková, poslankyňa: (2004-10-22):
Návrh novely zákona predpokladá zavedenie nového pojmu, príplatku k príspevku, ktorý sa poskytuje pri narodení prvého dieťaťa. Výška príspevku by mala predstavovať sumu 6 000 Sk. To znamená, že už k existujúcemu príspevku 4 000 Sk, ktorý sa vypláca plošne pre všetky deti bez rozdielu, teda narodené, by sa oprávnenej osobe poskytlo naviac, keď má prvé narodené dieťa, 6 000 Sk, čo by spolu činilo 10 000 Sk. Navrhovanou právnou úpravou ďalej navrhujeme doplniť do zákona § 11a Osobitný príjemca. To je prípad, ak by dakto namietal, že tieto peniaze by mohli byť zneužité, ktorý doteraz v tomto zákone nebol a ktorý zavádzame. Zákon, samozrejme, stanovuje, kto je oprávnenou osobou, kto môže získať príplatok, kto má naň zákonný nárok. Oprávnená osoba, ktorá uplatňuje nárok na príplatok k príspevku, bude povinná preukázať splnenie podmienok nároku na jeho vyplatenie, zároveň zo zákona bude povinná použiť príspevok, ktorý sa jej vyplatil len na účely uvedené v zákone, teda na prvé potreby dieťaťa. Tak ako je v našom právnom poriadku zaužívané, predložený zákon stanovuje aj na tento prípad príplatku k príspevku na dieťa možnosť osobitného príjemcu, o ktorom som hovorila, ktorým môže byť občan alebo právnická osoba, najmä obec určená rozhodnutím platiteľa. Ten určí osobitného príjemcu v tom prípade, ak by sa výplatou nedosiahol účel alebo ak by boli odôvodnené pochybnosti o jej účelnom použití. V zákone sú aj ochranné opatrenia proti zneužitiu. Zakotvujeme, že ak oprávnená osoba svojím konaním spôsobila, že platiteľ vyplatil dávku rodičom alebo príplatok k príspevku neprávom, je povinná príspevok alebo jeho časť rodičom vrátiť. Vážené dámy, vážení páni, prichádzame s pánom poslancom s týmto návrhom, ktorý sme skutočne vypracovali v hlbokom presvedčení, že je potrebný a že napriek tomu, že vyšiel z opozičnej dielne, ho podporí každý, kto pozná situáciu, ktorá nastane pri narodení prvého dieťaťa, kto teda vie, čo vlastne potrebuje dnes novonarodený človiečik. Podľa štatistických údajov Slovensko začína sa priraďovať k štátom, ktoré vymierajú. Pretrvávajúca tendencia znižovania pôrodnosti je určite zapríčinená mnohými faktormi, ale jedným z najpodstatnejších je zlá ekonomická situácia, ktorá postihuje vo zvýšenej miere práve mladých ľudí, práve mladé rodiny. Z ekonomických dôvodov je rozhodovanie o založení rodiny čoraz častejšie odkladané na neskorší vek a mnohí mladí ľudia ak aj vstúpia do manželstva, nechcú mať deti hneď. Často je vek počatia prvého dieťaťa až po tridsiatom roku matky, čo je z lekárskeho hľadiska nie najvhodnejšie. Zvýšenie veku prvorodičiek potom zasa spôsobuje, že často táto rodina zostáva iba pri jednom jedinom dieťati, čím sa vlastne nezabezpečuje stabilná reprodukcia občanov v Slovenskej republike. Pokles pôrodnosti od roku 1979 až po rok 2003 dokumentuje tabuľka, ktorú máte priloženú v dôvodovej správe v predloženom návrhu zákona. Uvedomujem si, že tento problém môže komplexne riešiť iba vláda. Predstavitelia štátu by mali vytvárať také podmienky spoločenské, ekonomické a materiálne, aby sa mladí ľudia rozhodli realizovať svoju prirodzenú túžbu založiť si rodinu. V našom návrhu sa snažíme riešiť zlomok tohto problému. Skutočne, dá sa povedať, možno vám sa to zdá ako okrajový problém, pre mnohé mladé rodiny je však veľmi dôležitý. A nám sa zdá dosť podstatný. Finančná záťaž pri narodení prvého dieťaťa je veľmi vysoká a predstavuje pre mladú rodinu jeden z najčastejších dôvodov odkladania rodičovstva na neskorší vek. Posúďte sami. Detská postieľka stojí od 2 990 korún po 5 890 korún. Detská perinka, povliečky a plachty na dve prezlečenia stoja najmenej 1 755 korún. Detský vak stojí od 990 do 1 790 korún. Detská deka je v sume od 400 do 1 000 korún. Vanička na kúpanie a hygienické potreby na kúpanie tiež stoja 1 200 korún až 2 000. A dieťa ešte nemáme oblečené. Takže jedna obyčajná plienka stojí od 35 do 39 korún. Dieťa takýchto plienok potrebuje najmenej šesťdesiat. Osuška stojí 90 korún a treba najmenej štyri-päť osušiek. Plienky a detské veci treba prať, vyvárať, žehliť, na čo treba prášky a energie. Ak sa matka rozhodne pre jednorazové plienky, má to ešte drahšie. Osemdesiat plienok stojí 679 korún a tie plienky nevydržia ani týždeň, v akcii dostanete plienok 44 za 309 korún. Kojenecká košieľka alebo tričko stojí od 149 do 299 korún, tých treba aspoň päť z každého. Za teplejší bavlnený kabátik alebo mikinu dáte 329 až 499 korún, tie stačia tri. Dupačky najlacnejšie tenučké stoja od 179 do 269 korún alebo až 329 korún, sú to všetko baťovské sumy, dupačiek treba najmenej sedem až desať. Čiapočka na hlavu stojí 199 až 290 korún. Tie trošku teplejšie a plátené papučky stoja 290 korún. Naše dieťa zatiaľ nič nejedlo. Tieto neuveriteľné sumy spôsobujú jeden pozitívny efekt, že sa mamičky snažia čo najdlhšie kojiť, pretože nemajú na umelú výživu. Ale čo ak mamička kojiť nemôže? Tristo gramov sunara stojí totiž 107 korún, čo je osem dávok, ktoré vydržia na jeden a pol dňa. Detská kašička stojí obdobne. My pre deti navrhujeme jednorazovú dávku 6 000 korún. Najnižšia  suma, ktorú potrebujú rodičia pri narodení prvého dieťaťa, je neuveriteľných takmer 22 000 korún. A ak si uvedomíme, že z tejto sumy 4 178 korún tvorí 19-percentná daň z pridanej hodnoty, to znamená, že viac ako dve tretiny z tej sumy, ktorú by sme, ak ju schválime, dali rodičom, rodičia vrátia späť štátu. A ja som zabudla ešte na hromadu ďalších vecí, ako napr. som zabudla spomenúť matrac do postieľky, zabudla som na kozmetiku, ktorá je nevyhnutná pre detičky, zabudla som na fľašky, cumlíky a tie hrkálky a tak ďalej, to už ani nespomínam, to zrejme si už ani mnohí nebudú môcť dovoliť. Verím, že tieto neuveriteľné čísla, vážení kolegovia, na vás zapôsobili, aby sme pomohli týmto rodinám a túto štátnu sociálnu dávku, ktorá je, upozorňujem, systémová, pretože zákon je tak urobený, že to bude systémová dávka, schválili a pomohli mladým rodinám často v neriešiteľných situáciách. Veď už dnes vídam často matky, ako idú k lekárovi s dieťatkom bez kočíka, nesú ho na rukách. No ja si ich neviem predstaviť v zime s fusakom. Zažila som, že som nosila dieťa na ôsme poschodie, keď sa pokazil výťah, vo fusaku. Takže skutočne nezávidím týmto matkám. A práve kočík by bola táto dávka, tento príspevok, tých 6 000 korún. V tabuľke, ktorú sme vám dali rozmnožiť, je to skutočne tá absolútne minimálna suma potrebná na zakúpenie nevyhnutných potrieb, aj ak by teda sa nekúpil kočík. Iné krajiny, napr. Anglicko aj Rakúsko, majú nulovú DPH na detské tovary. U nás, bohužiaľ, štát zarába na deťoch. Preto navrhujeme iba pre prvé dieťa túto dávku, lebo predpokladáme, že už mamička si tieto veci odloží pre druhé dieťa a že teda to prvé dieťa je najviac zaťažené. Vážené kolegyne, kolegovia, ak náš návrh získa vašu podporu, čomu verím, že ju získa, príplatok k príspevku by sa poskytol, ak sa dieťa narodilo až po 1. januári 2005. Ako opozičná poslankyňa si uvedomujem, že bez podpory vás pánov z koaličných strán tento návrh zákona neprejde, a preto vás skutočne prosím o podporu tohto nášho návrhu zákona. Ďakujem vám veľmi pekne za pozornosť. (Potlesk.)